ΟΣ Κρετέιγ-Λουζιτανός

Η Ουνιόν Σπορτίβ Κρετέιγ-Λουζιτανός Φουτμπόλ (πιο συχνά αναφερόμενη ως ΟΣ Κρετέιγ ή απλώς Κρετέιγ) είναι μια γαλλική ποδοσφαιρική ομάδα με έδρα το Κρετέιγ, νοτιοανατολικό προάστιο του Παρισιού. Η ομάδα ιδρύθηκε το 1936 και σήμερα αγωνίζεται στην Λιγκ 2, την δεύτερη κατηγορία του γαλλικού ποδοσφαίρου. Η ποδοσφαιρική ομάδα αποτελεί τμήμα ενός αθλητικού συλλόγου που είναι επίσης γνωστός και για το τμήμα χειροσφαίρισής του. Η ΟΣ Κρετέιγ ιδρύθηκε το 1936 ως αθλητικός σύλλογος και διαθέτει πλούσια ιστορία, κι αυτό παρα το γεγονός πως οι τίτλοι της είναι λίγοι ή μικρής σημασίας. Η ομάδα έχει κατακτήσει δύο φορές την Ντιβιζιόν Ντ'Ωνέρ, το 1962 και το 1986. Το 1987, η Κρετέιγ στέφτηκε πρωταθλήτρια της, σήμερα εξαφανισμένης, Ντιβιζιόν 4 και, έναν χρόνοι αργότερα, κατέκτησε τον τίτλο της Ντιβιζιόν 3. Η καλύτερη πορεία της ομάδας στον σημαντικό θεσμό του Κυπέλλου Γαλλίας ήταν στη διάρκεια της σεζόν 1985–86 της διοργάνωσης, όταν και η ομάδα έφτασε μέχρι τα προημιτελικά. Επί οχτώ συνεχόμενες σεζόν (1999–2007), η Κρετέιγ αγωνιζόταν στην Λιγκ 2, την δεύτερη κατηγορία του γαλλικού ποδοσφαίρου. Λόγω της μονιμοποίησής της, πλέον, στην τρίτη τη τάξει κατηγορία, η ομάδα αγωνίζεται με ημιεπαγγελματικό καταστατικό. Η Κρετέιγ δίνει τους εντός έδρας αγώνες της στο, χωρητικότητας 12.000 θέσεων, Σταντ Ντομινίκ Ντυβωσέλ, το οποίο πήρε την ονομασία του από τον Ντομινίκ Ντυβωσέλ, έναν ντόπιο αθλητικογράφο από την πόλη του Κρετέιγ. Παρά το γεγονός πως αγωνίζεται σε ένα σύγχρονο γήπεδο, η προσέλευση του κοινού στους αγώνες της ομάδας είναι ιδιαίτερα χαμηλή, με μέσο όρο 650 οπαδούς στη διάρκεια της σεζόν 2009–10. Η Κρετέιγ είναι γνωστή με το παρατσούκλι Les Béliers, το οποίο σημαίνει στα γαλλικά Τα Κριάρια.

 Το ποδόσφαιρο άργησε να κάνει την εμφάνισή του στο Κρετέιγ συγκριτικά με άλλες συνοικίες περιμετρικά και εντός του Παρισιού. Η πρώτη ομάδα που ίδρυσε ποδοσφαιρικό τμήμα στην περιοχή ήταν η Κλαμπ Σπορτίφ ντε Κρετέιγ. Παρόλα αυτά, η ομάδα δεν είχε, εξαρχής, την στήριξη της δημοτικής αρχής, καθώς πρόθεση της τελευταίας ήταν η ύπαρξη μιας ομάδας που θα μπορούσε να συσπειρώσει γύρω της το φίλαθλο κοινό της περιοχής όπως οι Ρεντ Σταρ 93, ΚΑ Παρί-Σαρεντόν, και Ρασίνγκ Κλαμπ ντε Φρανς στις γειτονικές συνοικίες. Σύντομα, η ιδέα έγινε πράξη με την ίδρυση της Ουνιόν Σπορτίβ Κρετέιγ, το 1936, από έναν άνδρα γνωστό ως Μ. Εμόν. Η Κρετέιγ πέρασε 30 περίπου χρόνια στις μικρές κατηγορίες. Αυτό τον καιρό, η ποδοσφαιρική ομάδα έδινε τους εντός έδρας αγώνες της στο Σταντ Ντεμόν, το οποίο είχε χωρητικότητα μόλις 800 θεατών. Υπό την τεχνική καθοδήγηση του Μ. Αινκ, η Κρετέιγ έφτασε ως το Ερασιτεχνικό Πρωτάθλημα Γαλλίας το 1962. Στη συνέχεια, υποβιβάστηκε στην Προμοσιόν Ντ'Ωνέρ, προτού προβιβαστεί στην Ντιβιζιόν Ντ'Ωνέρ στις αρχές της επόμενης δεκαετίας. Η Κρετέιγ στάθηκε τυχερή κατά την αναδιάρθρωση του γαλλικού ποδοσφαίρου που έλαβε χώρα το 1978, όταν και η Γαλλική Ομοσπονδία Ποδοσφαίρου ανακοίνωσε την δημιουργία της Ντιβιζιόν 4. Η ομάδα προβιβάστηκε στο νέο αυτό πρωτάθλημα, κι αυτό παρά την 7η θέση που είχε καταλάβει, την προηγούμενη σεζόν, στην Ντιβιζιόν Ντ'Ωνέρ. Λόγω του ξαφνικού προβιβασμού, ο σύλλογος δεν μπόρεσε ποτέ να προσαρμοστεί στα νέα δεδομένα κι ύστερα από δέκα μόλις αγωνιστικές ήταν πλέον ξεκάθαρος ο υποβιβασμός της ομάδας με το πέρας της σεζόν. Με το τέλος της σεζόν, έτσι, η Κρετέιγ επέστρεψε στην Ντιβιζιόν Ντ'Ωνέρ. Το 1983, η ομάδα μετακόμισε στο νέο της γήπεδο, το Σταντ Ντομινίκ Ντυβωσέλ, έπειτα από 50 χρόνια παρουσίας στο Σταντ Ντεμόν. Δύο χρόνια αργότερα, με την παρότρυνση του Δημάρχου της πόλης Λοράν Κταλά, η Ουνιόν Σπορτίβ Κρετέιγ συγχωνεύτηκε με τον αθλητικό σύλλογο του Κρετέιγ, ώστε η συνοικία να αποκτήσει μια καλύτερη αθλητική ταυτότητα. Κύρια αθλητικά τμήματα της ομάδας είναι το ποδόσφαιρο, η κολύμβηση, ο στίβος, και η ποδηλασία. (Γαλλικά) Επίσημη Ιστοσελίδα